Universis presentes litteras inspecturis, Helias miseratione divina Eduensis episcopus, salutem in Domino sempiternam. Cum super multis et diversis articulis inferius annotatis discordia verteretur inter nos, ex una parte, et venerabiles et discretos viros, dilectos in Christo filios decanum et capitulum nostre Eduensis ecclesie, ex altera, considerantes quod sit ecclesiis et personis ecclesiasticis damnosa et dispendiosa contentio, quam periculosa etiam esse soleat animabus, non solum jura testantur, sed et magis rerum efficax experientia manifestat, nam circa contentionis exercitium emergunt corporum et animarum dispendia, crescunt invidie, rancores et odia suscitantur et subditorum tepescit obedientia, exhauriunt ecclesiarum facultates et bona, amor et cultus fidei christiane lentescit, expedit igitur succensas contentionum flammas extinguere ac in cordibus litigantium pacis et concordie spiritum suscitare. Ea propter, inter nos et prefatos decanum et capitulum super articulis, ut dictum est, inferius annotatis, super quibus hujusmodi discordia a longis temporibus fuerat ventilata, habito super hiis nostrorum officialis et sigillatoris aliorumque plurimorum jurisperitorum deliberato consilio, non tantum semel sed pluries, examinatisque pluribus testibus super ipsis articulis qualiter et quomodo predecessores nostri usi fuerunt temporibus retroactis, veritateque super hoc a nobis diligentissime inquisita, volentes et affectantes pacem et concordiam reformare, ad perpetuam rei memoriam, super ipsis articulis ordinamus et pronuntiamus, decernimus et declaramus a nobis et successoribus nostris in modum qui sequitur teneri debere et inviolabiliter futuris temporibus observari. Et primo, quod pro litteris quas canonici singulares seu capitulum ecclesie Eduensis faciant sigillari pro ipsis vel contra ipsos tam de magno quam de parvo sigillo, in quibuscumque causis et contractibus nichil solvant Item, omnimoda juridictio canonicorum Eduensium in omnibus casibus et eventibus ad decanum et capitulum pertinebit; et si canonicus curam habeat animarum, in tangentibus curam tantummodo erit nobis subjectus, et successoribus nostris, sed non tenebitur residere in ecclesia curam habente, nec aliquam subventionem solvere; in ceteris vero presbiteris et clericis chori dicte ecclesie non canonicis beneficatis et non beneficiatis in ecclesia Eduensi jurisdictio omnimoda, cognitio, correctio, punitio, condemnatio et absolutio ad dictos decanum et capitulum pertinebit: hoc excepto, quod cognito et judicato per dictos decanum et capitulum quod presbiter sive clericus chori non canonicus debeat degradari vel perpetuo carceri mancipari, supplicio amoto, per decanum et capitulum ad nos puniendus ulterius remittatur: habent enim tempus quatuor mensium dicti decanus et capitulum ad cognitionem et condemnationem faciendam; et est de intellectu quod curati non canonici, si in claustro delinquant, condemnatio et cognitio spectabit ad decanum et capitulum; si vero deliquerint extra claustrum, ad nos pertinebit cognitio et condemnatio. Item, circa saisinam et confiscationem bonorum capellanorum et clericorum, saisina et confiscatio bonorum talium decedentium vel delinquentium qui invenientur in claustro ad decanum et capitulum pertinebunt; si extra claustrum reperiantur ad nos pertinebunt jure nostro. Item, circa tres comestiones que debentur a nobis decano et capitulo, vel centum solidi Parisiensium pro qualibet comestione, repertum est per fide dignos quod dicte comestiones debentur vel pro qualibet centum solidi Parisiensium. Item, super procurationibus nobis debitis a terrariis nostre predicte ecclesie, annis singulis, quilibet terrarius pro qualibet procuratione, tenebitur nobis solvere infra quindecim dies post visitationem factam decem libras Turonensium, alias tradetur ad cessum. Item, si presbiteri vel clerici dicti chori bladum emerint quod revendant, solvere tenebuntur minagium sicut ceteri de eo quod vendant. Item, si aliquis curatus presbiter vel clericus comiserit et super delicto vocatus fuerit ad judicium coram nobis et officiali nostro priusquam procuraverit se poni in choro, in illo casu capitulum non deffendet omnimodo. Que omnia supradicta in singulis suis articulis bona fide nos promittimus servaturos et per nos et per nostros officiales et ministros facere inviolabiliter observari, et quantum ad omnia supradicta et premissorum singula tenenda et incorruptibiliter perpetuis temporibus observanda, nos et successores nostros et omnia bona nostra et nostre ecclesie Eduensis specialiter obligamus. Et ut rata et firma predicta omnia et singula perpetuo maneant et perdurent, presentes litteras fieri fecimus et sigilli nostri appensione muniri. Datum Edue, anno Domini millesimo trecentesimo decimo nono, die lune ante festum Assumptionis gloriose virginis.